  Наталья Тетерина Татарстанысь, Марий Элысь но Чувашиысь крезьгурчиосты Удмуртиысь крезьгурчиослэн огазеяськонэнызы поттэм бичетъёсын тодматӥзы. Пумиськон 21-тӥ шуркынмонэ Волга но Урал котырысь крезьгурчиослэн XXIX огъяросси фестивальзы улсын Ижкарысь крезьгуръя колледжын ортчиз. Кызьы вераз ивортодэтъя «Удмуртия» агентстволэн корреспондентэзлы Удмуртиысь крезьгурчиослэн огазеяськонзылэн кивалтӥсез Марина Ходырева, крезьгуръя бичетъёсты элькун огазеяськон 2005-тӥ арысен ялан поттэ. Берло аръёсты верано ке, 2016-тӥ ар ӵоже нотаосын 9 бичет потӥз. Отчы крезьгурлы дышетскись пиналъёслы но егитъёслы Удмуртиысь крезьгурчиослэн чылкак выль произведениоссы пыризы. Та ужез огазеяськонлэн «Удмуртиысь крезьгурчиос но крезьгурез эскерисьёс – пиналъёслы но егитъёслы» проектсы улсын улосвылысь экономикая министерство юрттэмен быдэстӥзы. Нош 2017-тӥ ар ӵоже ми лэсьтӥм мультимедиа диск. Со бичет, кытын кык дискъёсын интыямын удмурт крезьгурчиослэн крезьгуръёссы, Кузебай Гердысен кутскыса, туннэ нуналозь. Отын туж трос пӧртэм статьяос асьме крезьгурчиосмы сярысь, туспуктэмъёсыз туж трос, афишаосыз. Со сыӵе мультимедиа бичет, кудӥз туж бадӟым юрттэт луэ дышетӥсьёслы гуртъёсын, ёросъёсын Марина Ходырева, Удмуртиысь крезьгурчиослэн огазеяськонзылэн кивалтӥсезМарина Ходыревалэн кылъёсызъя, ёросъёсысь крезьгуръя школаосы потаку, адӟиське бичетъёслэн кулэлыксы. Отчы пырем произведениос туннэ нуналлы егит крезьгурасьёслэсь репертуарзэс узырмыто, пусъе огазеяськонлэн тӧроез. Ватсалом, Волга но Урал котырысь крезьгурчиослэн фестивальзы арлы быдэ пӧртэм улосвылъёсын ортче. Таяз арын 20-21 шуркынмонэ куноосты Ижкарын пумитазы. Ужрад Удмуртиысь крезьгурчиослэн огазеяськонзылэн 45 ар тырмонзылы сӥземын вал. Со улсын улосвыллэн шоркараз кык камерной концертъёс радъяськизы. Крезьгуръя элькун колледжын дышетскисьёс Удмуртиысь, Башкортостанысь, Татарстанысь, Марий Элысь, Чувашиысь, Мордовиысь крезьгурчиослэсь произведениоссэс шудӥзы. 2019-тӥ арын Волга но Урал котырысь крезьгурчиос Чувашиын пумиськозы.  Тегъёс: Лулчеберет Ижкар Удмуртия крезьгурчиос крезьгуръяколледж крезьгур  